title: PROVEDBENA UREDBA KOMISIJE (EU) …/... o praćenju podataka koji se odnose na emisije CO2 osobnih automobila i lakih gospodarskih vozila i izvješćivanju o njima u skladu s Uredbom (EU) 2019/631 Europskog parlamenta i Vijeća te o stavljanju izvan snage provedbenih uredbi (EU) br. 1014/2010, (EU) br. 293/2012, (EU) 2017/1152 i (EU) 2017/1153

text:
               PROVEDBENA UREDBA KOMISIJE (EU) …/...

               оd 4.3.2021.

               o praćenju podataka koji se odnose na emisije CO2 osobnih automobila i lakih gospodarskih vozila i izvješćivanju o njima u skladu s Uredbom (EU) 2019/631 Europskog parlamenta i Vijeća te o stavljanju izvan snage provedbenih uredbi (EU) br. 1014/2010, (EU) br. 293/2012, (EU) 2017/1152 i (EU) 2017/1153

               (Tekst značajan za EGP)

               EUROPSKA KOMISIJA,

               uzimajući u obzir Ugovor o funkcioniranju Europske unije,

               uzimajući u obzir Uredbu (EU) 2019/631 Europskog parlamenta i Vijeća od 17. travnja 2019. o utvrđivanju standardnih vrijednosti emisija CO2 za nove osobne automobile i za nova laka gospodarska vozila te o stavljanju izvan snage uredbi (EZ) br. 443/2009 i (EU) br. 510/2011
                  1
               , a posebno njezin članak 7. stavak 7., članak 12. stavak 4., članak 13. stavak 4. i članak 15. stavak 7.,

               budući da:

               (1)Praćenje podataka o osobnim automobilima i lakim gospodarskim vozilima registriranima u Uniji te izvješćivanje o njima vrlo je važno za funkcioniranje standardnih vrijednosti emisija CO2 utvrđenih u Uredbi (EU) 2019/631. S obzirom na to da se ta uredba počela primjenjivati 1. siječnja 2020., primjereno je pojednostavniti i pojasniti odredbe utvrđene u provedbenim uredbama Komisije (EU) br. 1014/2010
                  2
                i (EU) br. 293/2012
                  3
                te ih uvrstiti u jedinstvenu provedbenu uredbu. Međutim, za izvješćivanje o podacima za kalendarsku godinu 2020. primjereno je dopustiti preklapanje novih i postojećih odredbi do 28. veljače 2021.

               (2)Za podatke koji se odnose na nove osobne automobile i laka gospodarska vozila potrebno je utvrditi postupke za praćenje i izvješćivanje kojih se trebaju pridržavati nadležna tijela država članica, proizvođači te Komisija i Europska agencija za okoliš (EEA).

               (3)Ciklus praćenja i izvješćivanja predviđen člankom 7. Uredbe (EU) 2019/631 sastoji se od triju glavnih koraka: nadležna tijela država članica svake godine izvješćuju Komisiju o privremenim podacima dobivenima na temelju registracija novih vozila u prethodnoj kalendarskoj godini; Komisija uz potporu EEA-e te privremene podatke dostavlja proizvođačima na koje se podaci odnose; proizvođači provjeravaju te podatke i prema potrebi obavješćuju Komisiju o ispravcima tih podataka.

               (4)Mjere koje u okviru tih triju koraka u odgovarajućim rokovima trebaju poduzeti različiti sudionici trebalo bi jasno utvrditi kako bi se osigurala potpunost i pouzdanost konačnog skupa podataka koji Komisija objavljuje u skladu s člankom 9. Uredbe (EU) 2019/631 i na temelju kojeg se utvrđuju prosječne specifične emisije CO2 proizvođača i njegova sukladnost s njegovom ciljnom vrijednosti specifičnih emisija CO2.

               (5)U skladu s člankom 12. Uredbe (EU) 2019/631 Komisija je od 2021. obvezna prikupljati podatke o stvarnoj potrošnji goriva ili energije osobnih automobila i lakih gospodarskih vozila koje bilježe ugrađeni uređaji za praćenje potrošnje goriva i/ili potrošnje energije kako je predviđeno člankom 4.a Uredbe Komisije (EU) 2017/1151
                  4
               .

               (6)Ti stvarni podaci trebali bi se prikupljati čim postanu dostupni jer je vrlo važno što prije utvrditi kako se razlika između stvarnih emisija i stvarne potrošnje goriva ili energije i odgovarajućih homologacijskih vrijednosti mijenja tijekom vremena, i to u svrhu praćenja djelotvornosti emisijskih normi za CO2 u smanjenju emisija CO2 vozila i u svrhu informiranja javnosti.

               (7)Kako bi se što prije omogućio pristup podacima o stvarnoj potrošnji goriva i energije, proizvođače bi trebalo obvezati da prikupljaju te podatke iz novih osobnih automobila i lakih gospodarskih vozila registriranih od 1. siječnja 2021. Te se podatke može prikupljati izravnim prijenosom podataka iz vozilâ proizvođačima ili od njihovih ovlaštenih trgovaca ili ovlaštenih servisa kad se vozila dovedu na servis ili popravak, a podaci iz vozila očitavaju se u druge svrhe. Ako su dostupni proizvođaču, o tim bi podacima trebalo izvijestiti Komisiju, počevši s podacima koji se odnose na nova vozila koja su prvi put registrirana u Uniji 2021.

               (8)U skladu s Uredbom (EU) 2017/1151 obveza opremanja vozila ugrađenim uređajima za praćenje potrošnje goriva ili potrošnje energije ne primjenjuje se na određene male proizvođače te je stoga primjereno izuzeti ih i od obveze prikupljanja stvarnih podataka i izvješćivanja o njima. Međutim, to ne bi trebalo spriječiti male proizvođače da dostave stvarne podatke ako to žele.

               (9)Države članice trebale bi prikupljati podatke o stvarnoj potrošnji goriva i energije u okviru tehničkih pregleda koji se provode u skladu s Direktivom 2014/45/EU Europskog parlamenta i Vijeća
                  5
               . Kako bi se olakšala ta zadaća, primjereno je uskladiti obvezu prikupljanja stvarnih podataka sa zahtjevima utvrđenima u Direktivi 2014/45/EU, i to u pogledu nacionalnih rasporeda za tehničke preglede i u pogledu očitavanja podataka s ugrađenog serijskog sučelja za dijagnostiku vozilâ. Prikupljanje podataka stoga bi trebalo početi s prvim tehničkim pregledima i ne bi trebalo biti obvezno prije 20. svibnja 2023., tj. prije datuma na koji tijela i ustanove koji provode te preglede moraju u skladu s tom direktivom biti opremljeni potrebnim uređajima, kao što su alati za skeniranje. Međutim, države članice ne bi trebalo sprečavati da dostave podatke prije tog datuma ako to žele.

               (10)Proizvođači i države članice trebali bi, u skladu s EEA-inim postupcima za dostavu podataka, izvješćivati Komisiju i EEA-u o stvarnim podacima prikupljenima tijekom kalendarske godine. Ako ti podaci nisu dostupni, što može biti slučaj posebno tijekom prvih kalendarskih godina nakon 2021., proizvođači i države članice trebali bi o tome obavijestiti Komisiju i navesti razloge za to.

               (11)Podaci o stvarnoj potrošnji goriva i energije trebali bi se prikupljati zajedno s identifikacijskim brojem vozila (VIN). VIN se smatra osobnim podatkom od trenutka registracije vozila i stoga podliježe zahtjevima utvrđenima u pogledu zaštite takvih podataka u Uredbi (EU) 2016/679 Europskog parlamenta i Vijeća
                  6
               . Obrada VIN-ova za potrebe Uredbe (EU) 2019/631 trebala bi se smatrati zakonitom u skladu s člankom 6. stavkom 1. točkom (c) Uredbe (EU) 2016/679. Nadalje, trebalo bi odrediti da se subjekti uključeni u prikupljanje i obradu VIN-ova te izvješćivanje o njima smatraju voditeljima obrade takvih podataka u smislu članka 4. točke 7. Uredbe (EU) 2016/679 te, kad je riječ o EEA-i i Komisiji, u smislu članka 3. stavka 8. Uredbe (EU) 2018/1725 Europskog parlamenta i Vijeća
                  7
               . Trebalo bi također osigurati da se VIN-ovi prikupljaju sigurnim sredstvima komunikacije i da ispitanici, odnosno vlasnici vozila, budu primjereno obaviješteni u skladu s člancima 13. i 14. Uredbe (EU) 2016/679.

               (12)Trebalo bi odrediti i način uporabe stvarnih podataka i VIN-ova te razdoblje tijekom kojeg različiti subjekti uključeni u prikupljanje i izvješćivanje trebaju čuvati te podatke. S obzirom na to da je cilj pratiti razvoj stvarne učinkovitosti vozila tijekom njegova procijenjenog vijeka trajanja, podatke za isto vozilo trebalo bi prikupljati 15 godina, a EEA bi ih trebala čuvati 20 godina. Međutim, kad je riječ o drugim subjektima koji prikupljaju podatke i izvješćuju o njima, oni bi te podatke trebali čuvati samo onoliko koliko je potrebno da se podaci pripreme za dostavu EEA-i.

               (13)Prikupljanje stvarnih podataka i VIN-ova trebalo bi biti potpuno transparentno te bi vlasnicima vozila stoga trebalo omogućiti odbijanje stavljanja tih podataka na raspolaganje proizvođačima ili tijekom tehničkih pregleda. Treba napomenuti da se pravo vlasnika vozila da odbije staviti podatke na raspolaganje ne temelji na članku 21. Uredbe (EU) 2016/679, a to odbijanje trebalo bi se smatrati valjanim samo u pogledu podataka koji se prikupljaju za potrebe ove Uredbe.

               (14)Podaci koji se objavljuju u skladu s člankom 12. stavkom 1. Uredbe (EU) 2019/631 ne bi trebali omogućiti identifikaciju pojedinačnih vozila ili vozača, već bi se trebali objavljivati samo kao anonimizirani i zbirni skup podataka bez ikakvog upućivanja na VIN-ove.

               (15)Na temelju ocjene iz članka 12. stavka 3. prvog podstavka Uredbe (EU) 2019/631 Komisija bi trebala preispitati određene aspekte odredaba o praćenju i objavi podataka o stvarnoj potrošnji goriva i energije te izvješćivanju o njima, uzimajući u obzir među ostalim dostupnost izravnog prijenosa podataka iz vozila.

               (16)Kako bi se osigurala dostupnost homologacijskih podataka za potrebe utvrđivanja postupka za provjeru emisija CO2 osobnih automobila i lakih gospodarskih vozila u uporabi, kako je propisano člankom 13. Uredbe (EU) 2019/631, ti podaci trebali bi se u skladu s provedbenim uredbama Komisije (EU) 2017/1152
                  8
                i (EU) 2017/1153
                  9
                i dalje prikupljati i nakon što se 1. siječnja 2021. prestane primjenjivati obveza prikupljanja tih podataka u skladu s tim uredbama.

               (17)Homologacijska tijela stoga bi trebala osigurati da se podaci koji se odnose na ispitivanja provedena u skladu s Uredbom (EU) 2017/1151 i dalje bilježe i dostavljaju Zajedničkom istraživačkom centru Komisije u skladu s Komisijinim postupkom sigurne dostave.

               (18)Ako proizvođač želi iskoristiti olakšice iz članka 5. Uredbe (EU) 2019/631, od 1. siječnja 2021. više nije potrebno utvrđivati emisije CO2 za osobne automobile i laka gospodarska vozila u skladu s Novim europskim voznim ciklusom (NEDC), kako je predviđeno provedbenim uredbama (EU) 2017/1152 i (EU) 2017/1153, osim za hibridne električne osobne automobile s punjenjem iz vanjskog izvora stavljene na tržište do 31. prosinca 2022.

               (19)S obzirom na to da će se prelazak s emisijskih normi za CO2 na temelju NEDC-a na norme na temelju Globalno usklađenog ispitnog postupka za laka vozila, koji je utvrđen u Uredbi (EU) 2017/1151, u potpunosti dovršiti tek do kraja 2023. te će se o njemu konačno izvijestiti 2024. u okviru godišnjeg postupka praćenja podataka o CO2, a posebno s obzirom na odredbe o ekoinovacijama i vozilima na kraju serije, provedbene uredbe (EU) 2017/1152 i (EU) 2017/1153 trebale bi ostati na snazi do kraja 2024.

               (20)Provedeno je savjetovanje s Europskim nadzornikom za zaštitu podataka u skladu s člankom 42. stavkom 1. Uredbe (EU) 2018/1725 Europskog parlamenta i Vijeća i on je dostavio svoje komentare 14. siječnja 2021.

               (21)Mjere predviđene u ovoj Uredbi u skladu su s mišljenjem Odbora za klimatske promjene,

               DONIJELA JE OVU UREDBU:

               Poglavlje 1. – Opće odredbe

               Članak 1.
                  Predmet

               1.Ovom se Uredbom utvrđuju detaljna pravila o postupcima za praćenje podataka i izvješćivanje o njima koje države članice i proizvođači provode u pogledu podataka koji se odnose na emisije CO2 novih osobnih automobila i lakih gospodarskih vozila i podataka o stvarnim emisijama CO2 i stvarnoj potrošnji goriva ili energije tih vozila.

               2.Za potrebe utvrđivanja postupka za provjeru emisija CO2 vozila u uporabi u skladu s člankom 13. Uredbe (EU) 2019/631 ovom se Uredbom predviđa i da nadležna tijela država članica izvješćuju o određenim podacima zabilježenima u okviru homologacijskih ispitivanja koja se provode u skladu s Uredbom (EU) 2017/1151.

               Članak 2.
                  Definicije

               Uz definicije navedene u članku 3. Uredbe (EU) 2019/631 primjenjuju se sljedeće definicije:

               (a)„detaljni podaci prikupljeni praćenjem” znači detaljni podaci prikupljeni praćenjem koji su navedeni za osobne automobile u dijelu B odjeljku 2. Priloga II. Uredbi (EU) 2019/631 i za laka gospodarska vozila u dijelu C odjeljku 2. Priloga III. toj uredbi;

               (b)„zbirni podaci prikupljeni praćenjem” znači zbirni podaci koji su navedeni za osobne automobile u dijelu B odjeljku 1. Priloga II. Uredbi (EU) 2019/631 i za laka gospodarska vozila u dijelu C odjeljku 1. Priloga III. toj uredbi;

               (c)„stvarni podaci” znači podaci iz točke 3.1. podtočaka (a) i (b) i točke 3.2. podtočaka od (a) do (g) i podtočke (l) Priloga XXII. Uredbi (EU) 2017/1151 koji su dobiveni iz ugrađenih uređaja za praćenje potrošnje goriva i/ili potrošnje energije.

               Poglavlje 2. – Izvješćivanje o podacima u skladu s člankom 7. Uredbe (EU) 2019/631

               Članak 3.
                  Zbirni i detaljni podaci prikupljeni praćenjem

               1.Države članice osiguravaju održavanje, prikupljanje, kontrolu, provjeru i pravodobnu dostavu zbirnih i detaljnih podataka prikupljenih praćenjem Komisiji i Europskoj agenciji za okoliš (EEA).

               Države članice osiguravaju da njihove imenovane osobe za kontakt bez odgode odgovaraju na zahtjeve EEA-e za pojašnjenja ili ispravke dostavljenih podataka.

               2.O zbirnim i detaljnim podacima prikupljenima praćenjem izvješćuje se u dvama zasebnim skupovima podataka, jednom za osobne automobile i drugom za laka gospodarska vozila, u skladu s dijelom B Priloga II. Uredbi (EU) 2019/631 i dijelom C Priloga III. toj uredbi.

               3.Države članice dostavljaju zbirne i detaljne podatke prikupljene praćenjem elektroničkim prijenosom podataka u središnju bazu podataka kojom upravlja EEA. Države članice obavješćuju Komisiju o dostavi podataka.

               Članak 4.
                  Privremeni izračun i podaci

               1.Komisija zajedno s EEA-om u skladu s člankom 7. stavkom 4. Uredbe (EU) 2019/631 osigurava da se svaki proizvođač i svako udruženje proizvođača odgovorno za nove osobne automobile ili laka gospodarska vozila registrirana u Uniji obavijesti o privremenom izračunu njegove ciljne vrijednosti specifičnih emisija i prosječnim specifičnim emisijama CO2 te o podacima o kojima su izvijestile države članice.

               2.Obavijest o privremenim izračunima i podacima iz stavka 1. dostavlja se zasebno za osobne automobile i laka gospodarska vozila te uključuje obrasce koji se mogu povezati s tim proizvođačem na temelju imena proizvođača i međunarodnog identifikacijskog koda proizvođača.

               3.U središnjem registru podataka iz članka 7. stavka 4. Uredbe (EU) 2019/631 moraju se nalaziti svi unosi podataka o kojima su izvijestile države članice, osim identifikacijskih brojeva vozila (VIN-ova).

               EEA čuva VIN-ove 20 godina od datuma njihova prvog učitavanja u središnju bazu podataka ili bazu poslovnih podataka EEA-e.

               Članak 5.
                  Pojedinosti o proizvođaču

               Proizvođači koji na tržište Unije stavljaju ili namjeravaju staviti osobne automobile ili laka gospodarska vozila obuhvaćena područjem primjene Uredbe (EU) 2019/631 bez odgode obavješćuju Komisiju o sljedećim informacijama i svim promjenama tih informacija:

               (a) ime proizvođača koje navode ili namjeravaju navesti na certifikatima o sukladnosti;

               (b)međunarodni identifikacijski kôd proizvođača, koji odgovara prvim trima znakovima VIN-a, koji navode ili namjeravaju navesti u certifikatima o sukladnosti;

               (c)za potrebe obavijesti iz članka 7. stavka 4. drugog podstavka Uredbe (EU) 2019/631 ime i adresu osobe za kontakt koja predstavlja proizvođača kojoj se upućuje obavijest o privremenim izračunima i podacima.

               Imena i adrese iz točke (c) smatraju se osobnim podacima u smislu Uredbe (EU) 2018/1725.

               Članak 6.
                  Obavješćivanje o pogreškama u podacima upotrijebljenima za privremene izračune

               1.Ako provjerava privremene podatke u skladu s člankom 7. stavkom 5. prvim podstavkom Uredbe (EU) 2019/631, proizvođač upotrebljava skup podataka koji mu je u tu svrhu dostavila EEA.

               2.Ako je u skupu podataka utvrđena pogreška, proizvođač je po mogućnosti ispravlja te u skup podataka za svaki obrazac za vozilo dodaje zaseban unos pod nazivom „Napomene proizvođača”, u kojem navodi jednu od sljedećih oznaka:

               (a) oznaka A ako je proizvođač promijenio obrazac;

               (b) oznaka B ako proizvođač ne može identificirati vozilo;

               (c) oznaka C ako vozilo nije obuhvaćeno područjem primjene Uredbe (EU) 2019/631;

               (d) oznaka D ako je proizvođač s kojim je povezano vozilo kategorije N1 proizvođač dovršenog vozila, ali ne i nepotpunog ili potpunog osnovnog vozila.

               Za potrebe točke (b) smatra se da se vozilo ne može identificirati ako VIN nedostaje ili je očito netočan.

               3.Proizvođači obavješćuju Komisiju o svim pogreškama u skladu s člankom 7. stavkom 5. Uredbe (EU) 2019/631 učitavanjem potpunog ispravljenog skupa podataka u bazu poslovnih podataka. Dužni su elektronički primjerak obavijesti informativno poslati na sljedeće e-adrese:

               EC-CO2-LDV-implementation@ec.europa.eu

               i

               CO2-monitoring@eea.europa.eu

               4.Proizvođači osiguravaju da njihove osobe za kontakt imenovane u skladu s člankom 5. točkom (c) ove Uredbe bez odgode odgovaraju na zahtjeve Komisije ili EEA-e za pojašnjenje ispravaka.

               5.Ako proizvođač ne obavijesti Komisiju o pogreškama prije isteka tromjesečnog razdoblja predviđenog u članku 7. stavku 5. Uredbe (EU) 2019/631, privremene vrijednosti o kojima ga se obavijestilo u skladu s člankom 7. stavkom 4. te uredbe smatraju se konačnima.

               Članak 7.
                  Izvješćivanje o podacima koji se odnose na dovršena laka gospodarska vozila

               Proizvođači osnovnog vozila iz točke 1.2.2. Priloga III. Uredbi (EU) 2019/631 dostavljaju podatke iz te točke elektroničkim prijenosom podataka u bazu poslovnih podataka najkasnije u roku od tri mjeseca od primitka obavijesti o privremenim podacima u skladu s člankom 4. ove Uredbe.

               Članak 8.
                  Izvješćivanje o emisijama CO2 prema NEDC-u za potrebe članka 5. Uredbe (EU) 2019/631

               1.Proizvođač novih osobnih automobila registriranih u kalendarskim godinama 2021. ili 2022. s izmjerenim vrijednostima CO2 prema NEDC-u manjima od 50 g CO2/km, kako je predviđeno člankom 5. Provedbene uredbe (EU) 2017/1153, izvješćuje Komisiju o tim izmjerenim vrijednostima CO2 prema NEDC-u i o obavijesti iz članka 6. ove Uredbe.

               2.Komisija može zatražiti od proizvođača da dostavi odgovarajuće certifikate o sukladnosti i certifikate o homologaciji kojima se potkrepljuju prijavljene vrijednosti emisija CO2.

               Poglavlje 3. – Prikupljanje stvarnih podataka i izvješćivanje o njima

               Članak 9.
                  Prikupljanje stvarnih podataka i izvješćivanje o njima koje provode proizvođači

               1.Proizvođači prikupljaju stvarne podatke i VIN-ove novih osobnih automobila i novih lakih gospodarskih vozila registriranih od 1. siječnja 2021. koji su opremljeni ugrađenim uređajima za praćenje potrošnje goriva i/ili potrošnje energije u skladu s člankom 4.a Uredbe (EU) 2017/1151, osim ako vlasnik vozila izričito odbije staviti te podatke na raspolaganje proizvođaču ili njegovu ovlaštenom trgovcu ili ovlaštenom servisu.

               2.Ako proizvođač ne prikuplja stvarne podatke i VIN-ove izravnim prijenosom podataka iz vozila, proizvođač mora osigurati da podatke prikuplja i dostavlja mu ih njegov ovlašteni trgovac ili ovlašteni servis svaki put kad se vozilo dovede radi servisa, popravka ili bilo koje druge intervencije, a podaci će se očitati s ugrađenog serijskog sučelja za dijagnostiku vozila. Uređaj ili alat za skeniranje koji se upotrebljava mora moći očitavati podatke kako su zabilježeni na ugrađenom uređaju za praćenje potrošnje goriva i/ili potrošnje energije. Očitavanje podataka mora biti besplatno i ne podliježe nikakvim posebnim uvjetima.

               Proizvođač i, prema potrebi, njegov ovlašteni trgovac ili ovlašteni servis moraju osigurati da se za prikupljanje VIN-ova upotrebljavaju sigurna sredstva komunikacije.

               3.Na dan 1. travnja svake godine, s učinkom od 2022., proizvođač izvješćuje Komisiju o svim stvarnim podacima i VIN-ovima prikupljenima u prethodnoj kalendarskoj godini, kako je navedeno u tablici 1. Priloga, njihovim učitavanjem u bazu poslovnih podataka.

               Ako proizvođač u istoj kalendarskoj godini prikupi više obrazaca koji se odnose na isti VIN, stvarni podaci o kojima treba izvijestiti nalaze se u obrascu u kojem je navedena najveća ukupna prijeđena udaljenost. Stvarni podaci za određeno vozilo prikupljaju se najviše 15 godina od datuma na koji se o tim podacima za to vozilo prvi put izvijestilo EEA-u.

               Ako tvrdi da ne može izvijestiti o stvarnim podacima ili da o njima može samo djelomično izvijestiti, proizvođač o tome daje izjavu Komisiji i navodi razloge za to. Izjava i obrazloženje učitavaju se u bazu poslovnih podataka.

               4.Stavci 1., 2. i 3. ne primjenjuju se na male proizvođače iz članka 15. stavka 11. Uredbe (EU) 2017/1151.

               Članak 10.
                  Prikupljanje stvarnih podataka i izvješćivanje o njima koje provode države članice

               1.Države članice osiguravaju da tijela ili ustanove iz članka 4. stavka 2. Direktive 2014/45/EU prikupljaju stvarne podatke i VIN-ove novih osobnih automobila i novih lakih gospodarskih vozila registriranih od 1. siječnja 2021. koji su opremljeni ugrađenim uređajima za praćenje potrošnje goriva i/ili potrošnje energije u skladu s člankom 4.a Uredbe (EU) 2017/1151.

               S učinkom od 20. svibnja 2023. stvarni podaci i VIN-ovi prikupljaju se u okviru tehničkih pregleda vozila u skladu s člankom 5. Direktive 2014/45/EU, osim ako vlasnik vozila izričito odbije staviti te podatke na raspolaganje.

               Stvarni podaci očitavaju se uređajem koji se spaja s elektroničkim sučeljem vozila, kao što je alat za skeniranje iz Priloga III. Direktivi 2014/45/EU. Uređaj koji se upotrebljava mora moći očitavati podatke kako su zabilježeni na ugrađenom uređaju za praćenje potrošnje goriva i/ili potrošnje energije.

               2.S učinkom od 2022. države članice osiguravaju da se stvarni podaci i VIN-ovi, kako je navedeno u tablici 1. Priloga, prikupljeni u prethodnoj kalendarskoj godini dostave Komisiji svake godine 1. travnja učitavanjem tih podataka u središnju bazu podataka. Ako ti podaci nisu dostupni, u središnju bazu podataka učitava se izjava o tome, što uključuje i razloge zbog kojih podaci nisu dostupni.

               Države članice osiguravaju da se stvarni podaci za određeno vozilo prikupljaju najviše 15 godina od datuma na koji se o tim podacima za to vozilo prvi put izvijestilo EEA-u.

               Država članica te tijela i ustanove odgovorni za prikupljanje VIN-ova moraju osigurati da se za to prikupljanje upotrebljavaju sigurna sredstva komunikacije.

               Članak 11.
                  Obveze u pogledu zaštite osobnih podataka

               1.Kad je riječ o prikupljanju i obradi VIN-ova, voditeljima obrade relevantnih podataka u smislu članka 4. točke 7. Uredbe (EU) 2016/679 smatraju se sljedeći subjekti odgovorni za prikupljanje VIN-ova i stvarnih podataka izravno iz vozilâ:

               (a)proizvođači u slučaju izravnog prijenosa podataka iz vozilâ proizvođaču;

               (b)ovlašteni trgovci ili ovlašteni servisi;

               (c)tijela ili ustanove odgovorne za tehnički pregled.

               Ti subjekti osiguravaju da ispunjavaju obvezu dostave informacija vlasnicima vozila u svojstvu ispitanika, kako je utvrđeno u članku 13. te uredbe.

               2.Ako su VIN-ovi dobiveni neizravno od vlasnika vozila za potrebe članaka 3., 9. ili 10., države članice i, prema potrebi, proizvođači moraju kao voditelji obrade podataka osiguravati da ispunjavaju obvezu dostave informacija vlasnicima vozila kako je utvrđeno u članku 14. Uredbe (EU) 2016/679.

               3.Kad je riječ o prikupljanju i obradi VIN-ova za potrebe ove Uredbe, EEA i Komisija smatraju se voditeljima obrade podataka i na njih se primjenjuju odredbe iz Uredbe (EU) 2018/1725.

               4.VIN-ovi i stvarni podaci prikupljeni u skladu s člancima 9. i 10. ove Uredbe ne smiju se upotrebljavati ni u koju drugu svrhu osim one navedene u članku 12. Uredbe (EU) 2019/631.

               5.VIN-ovi i stvarni podaci prikupljeni u skladu s člancima 9. i 10. mogu se čuvati samo tijekom sljedećih razdoblja:

               (a)kod proizvođača: dok se o tim podacima ne izvijesti u skladu s člankom 9. stavkom 3.;

               (b)kod ovlaštenih trgovaca i servisa: dok se ti podaci ne dostave proizvođaču u skladu s člankom 9. stavkom 2.;

               (c)kod tijela i ustanova odgovornih za tehničke preglede: dok se ti podaci, u skladu s člankom 10. stavkom 2., ne dostave EEA-i ili tijelu koje su države članice imenovale za izvješćivanje EEA-e o podacima;

               (d)kod tijela koja su države članice imenovale za izvješćivanje EEA-e o stvarnim podacima: dok se o tim podacima ne izvijesti u skladu s člankom 10. stavkom 2.;

               (e)u EEA-i: do 20 godina od datuma na koji su podaci prvi put učitani u bazu poslovnih podataka u skladu s člankom 9. stavkom 3. ili u središnju bazu podataka u skladu s člankom 10. stavkom 2.

               Članak 12.
                  Objava stvarnih podataka

               1.S učinkom od prosinca 2022. Komisija svake godine objavljuje anonimizirane i zbirne skupove podataka, koji se dijele na osobne automobile i laka gospodarska vozila s pogonom na motore s unutarnjim izgaranjem te hibridna električna vozila s punjenjem iz vanjskog izvora (OVC-HEV-ovi) istih kategorija, uključujući sljedeće podatke po proizvođaču:

               (a)prosječna potrošnja goriva (l/100 km) na temelju podataka o kojima se izvijestilo u skladu s člancima 9. i 10.;

               (b)prosječna potrošnja električne energije (kWh/100 km) na temelju podataka o kojima se izvijestilo u skladu s člancima 9. i 10.;

               (c)prosječne emisije CO2 (g/km) izračunane na temelju podataka o kojima se izvijestilo u skladu s člancima 9. i 10.;

               (d)razlika između prosječne potrošnje goriva iz točke (a) i prosječnih vrijednosti potrošnje goriva zabilježenih u certifikatima o sukladnosti istih vozila kao što su ona o čijim se stvarnim podacima izvijestilo;

               (e)razlika između prosječne potrošnje električne energije iz točke (b) i prosječnih vrijednosti potrošnje električne energije zabilježenih u certifikatima o sukladnosti istih vozila kao što su ona o čijim se stvarnim podacima izvijestilo;

               (f)razlika između prosječnih emisija CO2 (g/km) izračunanih u skladu s točkom (c) i prosječnih vrijednosti emisija CO2 zabilježenih u certifikatima o sukladnosti istih vozila kao što su ona o čijim se stvarnim podacima izvijestilo.

               Točke (b) i (e) primjenjuju se samo na OVC-HEV-ove.

               Članak 13.
                  Preispitivanje

               Komisija na temelju ocjene iz članka 12. stavka 3. prvog podstavka Uredbe (EU) 2019/631 preispituje provedbu članaka od 9. do 12. ove Uredbe, posebno uzimajući u obzir sljedeće:

               (a)broj vozila opremljenih uređajima za izravan prijenos podataka;

               (b)potrebu da proizvođači kontinuirano prate stvarne podatke i izvješćuju o njima;

               (c)razdoblje tijekom kojeg je potrebno pratiti stvarne podatke i izvješćivati o njima;

               (d)odgovarajuću razinu agregiranja podataka koje objavljuje Komisija u skladu s člankom 12. ove Uredbe.

               Poglavlje 4. – Praćenje podataka iz ispitivanja koja se provode u skladu s Uredbom (EU) 2017/1151 i izvješćivanje o njima

               Članak 14.
                  Ispitni podaci

               1.Homologacijska tijela osiguravaju da se podaci navedeni u tablici 2. Priloga bilježe za svako ispitivanje tipa 1. koje se provodi u skladu s Prilogom XXI. Uredbi (EU) 2017/1151.

               2.Zabilježeni podaci učitavaju se u šifriranom formatu na namjenski poslužitelj Komisije. Ako su podaci ispravno učitani, Komisijin poslužitelj šalje potvrdu subjektu koji učitava podatke.

               3.Ispitni se podaci ne objavljuju.

               Članak 15.
                  Stavljanje izvan snage

               1.Provedbene uredbe (EU) br. 1014/2010 i (EU) br. 293/2012 stavljaju se izvan snage s učinkom od 1. ožujka 2021.

               2.Provedbene uredbe (EU) 2017/1152 i (EU) 2017/1153 stavljaju se izvan snage s učinkom od 1. siječnja 2025.

               Članak 16.
                  Stupanje na snagu

               Ova Uredba stupa na snagu dvadesetog dana od dana objave u Službenom listu Europske unije.

               Ova je Uredba u cijelosti obvezujuća i izravno se primjenjuje u svim državama članicama.

               Sastavljeno u Bruxellesu 4.3.2021.

                     Za Komisiju

                     Predsjednica
                     Ursula VON DER LEYEN

                     (1)

                        SL L 111, 25.4.2019., str. 13.

                     (2)

                        Provedbena uredba Komisije (EU) br. 1014/2010 od 10. studenoga 2010. o praćenju i dostavi podataka o registraciji novih osobnih automobila u skladu s Uredbom (EZ) br. 443/2009 Europskog parlamenta i Vijeća (SL L 293, 11.11.2010., str. 15.).

                     (3)

                        Provedbena uredba Komisije (EU) br. 293/2012 od 3. travnja 2012. o praćenju i prijavi podataka o registraciji novih lakih gospodarskih vozila prema Uredbi (EU) br. 510/2011 Europskog parlamenta i Vijeća (SL L 98, 4.4.2012., str. 1.).

                     (4)

                        Uredba Komisije (EU) 2017/1151 od 1. lipnja 2017. o dopuni Uredbe (EZ) br. 715/2007 Europskog parlamenta i Vijeća o homologaciji tipa motornih vozila u odnosu na emisije iz lakih osobnih i gospodarskih vozila (Euro 5 i Euro 6) i pristupu podacima za popravke i održavanje vozila, o izmjeni Direktive 2007/46/EZ Europskog parlamenta i Vijeća, Uredbe Komisije (EZ) br. 692/2008 i Uredbe Komisije (EU) br. 1230/2012 te stavljanju izvan snage Uredbe Komisije (EZ) br. 692/2008 (SL L 175, 7.7.2017., str. 1.).

                     (5)

                        Direktiva 2014/45/EU Europskog parlamenta i Vijeća od 3. travnja 2014. o periodičnim tehničkim pregledima motornih vozila i njihovih priključnih vozila te stavljanju izvan snage Direktive 2009/40/EZ (SL L 127, 29.4.2014., str. 51.).

                     (6)

                        Uredba (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) (SL L 119, 4.5.2016., str. 1.).

                     (7)

                        Uredba (EU) 2018/1725 Europskog parlamenta i Vijeća od 23. listopada 2018. o zaštiti pojedinaca u vezi s obradom osobnih podataka u institucijama, tijelima, uredima i agencijama Unije i o slobodnom kretanju takvih podataka te o stavljanju izvan snage Uredbe (EZ) br. 45/2001 i Odluke br. 1247/2002/EZ (SL L 295, 21.11.2018., str. 39.).

                     (8)

                        Provedbena uredba Komisije (EU) 2017/1152 od 2. lipnja 2017. o utvrđivanju metodologije za određivanje korelacijskih parametara nužnih za uzimanje u obzir promjene regulatornog ispitnog postupka u pogledu lakih gospodarskih vozila i o izmjeni Provedbene uredbe (EU) br. 293/2012 (SL L 175, 7.7.2017., str. 644.).

                     (9)

                        Provedbena uredba Komisije (EU) 2017/1153 od 2. lipnja 2017. o utvrđivanju metodologije za određivanje korelacijskih parametara nužnih za uzimanje u obzir promjene regulatornog ispitnog postupka i o izmjeni Uredbe (EU) br. 1014/2010 (SL L 175, 7.7.2017., str. 679.).

    ---documentbreak---

               PRILOG

               1.Prikupljanje stvarnih podataka i VIN-ova i izvješćivanje o njima u skladu s člancima 9. i 10.

               Tablica 1. – Podaci o kojima se izvješćuje u skladu s člancima 9. i 10.

                        Parametar

                        Jedinica

                        Vozila kategorija M1 i N1

                        Vozila koja imaju motor samo s unutarnjim izgaranjem (potpuno MUI vozila) i hibridna električna vozila bez punjenja iz vanjskog izvora (NOVC-HEV) (1)

                        Hibridna električna vozila s punjenjem iz vanjskog izvora (OVC-HEV) (2)

                        Identifikacijski broj vozila

                        —

                        √

                        √

                        Ukupno potrošeno gorivo (u radnom vijeku)

                        l

                        √

                        √

                        Ukupna prijeđena udaljenost (u radnom vijeku)

                        km

                        √

                        √

                        Ukupno potrošeno gorivo u načinu rada na baterijski pogon (u radnom vijeku)

                        l

                        —

                        √

                        Ukupno potrošeno gorivo u načinu rada za dopunjavanje koji može odabrati vozač (u radnom vijeku)

                        l

                        —

                        √

                        Ukupna prijeđena udaljenost u načinu rada na baterijski pogon s isključenim motorom (u radnom vijeku)

                        km

                        —

                        √

                        Ukupna prijeđena udaljenost u načinu rada na baterijski pogon s uključenim motorom (u radnom vijeku)

                        km

                        —

                        √

                        Ukupna prijeđena udaljenost u načinu rada za dopunjavanje koji može odabrati vozač (u radnom vijeku)

                        km

                        —

                        √

                        Ukupna energija iz električne mreže u bateriju (u radnom vijeku)

                        kWh

                        —

                        √

               (1) Rade isključivo na mineralni dizel, biodizel, benzin, etanol ili bilo koju mješavinu tih goriva.

               (2) Rade na električnu energiju i mineralni dizel, biodizel, benzin ili etanol.

               2.Izvješćivanje o podacima u skladu s člankom 14.

               Za svaku interpolacijsku porodicu, tj. za vozilo high (VH) i, ako je primjenjivo, vozilo low (VL) ili vozilo M, izvješćuje se o sljedećim parametrima za ispitivanja tipa 1. koja se provode u skladu s Prilogom XXI. Uredbi (EU) 2017/1151.

               Osim ako je u tablici 2. navedeno drukčije, ako se provodi više od jednog ispitivanja tipa 1. za vozilo high ili vozilo low, izvješćuje se o sljedećim ispitnim podacima:

               (a)u slučaju dvaju ispitivanja tipa 1., ispitni podaci za ispitivanje tipa 1. s najvišim izmjerenim emisijama CO2 (kombinirane);

               (b)u slučaju triju ispitivanja tipa 1., ispitni podaci za ispitivanje tipa 1. s medijanima izmjerenih emisija CO2 (kombinirane).

               Tablica 2. – Podaci o ispitivanju tipa 1.

                        Br.

                        Parametri

                        Jedinica

                        Izvor (ako nije drukčije navedeno, sva upućivanja odnose se na Uredbu (EU) 2017/1151)

                        Napomene

                        1.

                        Identifikator interpolacijske porodice

                        —

                        Odjeljak II. točka 0. certifikata o homologaciji iz Dodatka 4. Prilogu I.

                        Podaci se dostavljaju za svaku homologiranu interpolacijsku porodicu.

                        2.

                        Identifikator nadređene interpolacijske porodice (ako je primjenjivo)

                        —

                        —

                        Navedite identifikator nadređene interpolacijske porodice ako su ispitni podaci utvrđeni za drugu interpolacijsku porodicu.

                        3.

                        Proširenje homologacije

                        —

                        Certifikat o EZ homologaciji

                           0 = ne |

                            1 = da – ako je ispitivanje provedeno u svrhu proširenja homologacije

                        4.

                        Tip pogona

                        —

                        Potpuno MUI vozila, OVC-HEV, NOVC-HEV

                        5.

                        Kategorija i razred vozila

                        Točka 0.4. Dodatka 3. Prilogu I.

                        M1 ili N1, razred 1, 2 ili 3

                        6.

                        Vrsta paljenja

                        Točka 3.2.1.1. Dodatka 3. Prilogu I.

                        Vanjski izvor paljenja ili kompresijsko paljenje

                        7.

                        Broj cilindara

                        —

                        Točka 3.2.1.2. Dodatka 3. Prilogu I.

                        Broj; ako nije dostavljeno, zadana je vrijednost 4.

                        8.

                        Hod motora

                        mm

                        Točka 3.2.1.2.2. Dodatka 3. Prilogu I.

                        9.

                        Radni obujam motora

                        cm3

                        Točka 3.2.1.3. Dodatka 3. Prilogu I.

                        10.

                        Nazivna snaga motora

                        kW

                        Točka 3.2.1.8. Dodatka 3. Prilogu I.

                        11.

                        Brzina vrtnje motora pri nazivnoj snazi motora

                        min–1

                        Točka 3.2.1.8. Dodatka 3. Prilogu I.

                        Brzina vrtnje motora pri najvećoj neto snazi

                        12.

                        Vrsta goriva

                        —

                        Točka 3.2.2.1. Dodatka 3. Prilogu I.

                        Dizel/benzin/UNP (ukapljeni naftni plin)/PP (prirodni plin) ili biometan/etanol (E85)/biodizel/vodik

                        13.

                        Dvogorivno vozilo

                        —

                        Točka 3.2.2.4. Dodatka 3. Prilogu I.

                        0 = ne | 1 = da

                        Za dvogorivna vozila dostavljaju se rezultati ispitivanja za obje vrste goriva (dva predloška ulaznih podataka).

                        14.

                        Najveća izlazna snaga svakog električnog stroja (P0, P1, P2, P2 planetarni, P3 ili P4) (*)

                        kW

                        Točka 3.3.1.1.1. Dodatka 3. Prilogu I.

                        OVC-HEV i NOVC-HEV

                        15.

                        Broj ćelija REESS-a

                        —

                        Točka 3.3.2.1. Dodatka 3. Prilogu I.

                        OVC-HEV i NOVC-HEV

                        16.

                        Kapacitet servisnog akumulatora

                        Ah

                        Točka 3.4.4.5. Dodatka 3. Prilogu I.

                        Kapacitet niskonaponskog akumulatora

                        17.

                        Nazivni napon alternatora

                        V

                        Točka 3.4.4.5. Dodatka 3. Prilogu I.

                        Nazivni napon alternatora (obvezno za potpuno MUI vozila)

                        18.

                        Dimenzije guma (prednje/stražnje)

                        —

                          Točka 3.5.7.1. Dodatka 3. Prilogu I., Parametri ispitnog vozila

                        Oznaka gume (npr. P195/55R1685H) za gume ispitnog vozila

                        19.

                        Koeficijent cestovnog otpora F0

                        N

                        Točka 3.5.7.1. Dodatka 3. Prilogu I.

                        VH i VL (ako je primjenjivo)

                        20.

                        Koeficijent cestovnog otpora F1

                        N/(km/h)

                        Točka 3.5.7.1. Dodatka 3. Prilogu I.

                        VH i VL (ako je primjenjivo)

                        21.

                        Koeficijent cestovnog otpora F2

                        N/(km/h)2

                        Točka 3.5.7.1. Dodatka 3. Prilogu I.

                        VH i VL (ako je primjenjivo)

                        22.

                        Tip mjenjača

                        —

                        Točka 4.5.1. Dodatka 3. Prilogu I.

                        Automatski/ručni/CVT (bezstupanjski)/planetarni

                        23.

                        Prijenosni omjeri u mjenjaču

                        —

                        Točka 4.6. Dodatka 3. Prilogu I.

                        Zasebno za svaki stupanj prijenosa

                        24.

                        Završni prijenosni omjer(i)

                        —

                        Točka 4.6. Dodatka 3. Prilogu I.

                        Ako vozilo ima više od jednog završnog prijenosa, treba navesti vrijednosti zasebno za svaki stupanj prijenosa.

                        25.

                        Vrijednosti dodatne sigurnosne margine (ASM)

                        %

                        Točka 4.6.1.7.1. Dodatka 3. Prilogu I.

                        O vrijednostima se izvješćuje kad se upotrebljavaju za izračun promjene stupnja prijenosa.

                        26.

                        Pogonski kotači

                        —

                        Točka 1.7. Dodatka 4. Prilogu I.

                        Pogon na dva kotača, pogon na četiri kotača

                        27.

                        Emisije CO2 pri baterijskom pogonu (kombinirane)

                        gCO2/km

                        Točka 2.5.3.2. Dodatka 4. Prilogu I.

                        Samo OVC-HEV.

                        U slučaju dvaju ili triju ispitivanja dostavljaju se svi rezultati.

                        28.

                        Ponderirane kombinirane emisije CO2 (izmjerene)

                        gCO2/km

                        Točka 2.5.3.3. Dodatka 4. Prilogu I.

                        Samo OVC-HEV.

                         U slučaju dvaju ili triju ispitivanja dostavljaju se svi rezultati.

                        29.

                        Ponderirane kombinirane emisije CO2 (deklarirane)

                        gCO2/km

                        Točka 2.5.3.3. Dodatka 4. Prilogu I.

                        Samo OVC-HEV

                        30.

                        Kombinirana ekvivalentna autonomija na isključivo električni pogon (EAER)

                        km

                        Točka 2.5.3.7.2. Dodatka 4. Prilogu I. (EAER)

                        Samo OVC-HEV

                        31.

                        Brzina vrtnje u praznom hodu

                        min–1

                        Točka 1.1.2. Dodatka 8.a Prilogu I.

                        Brzina vrtnje u praznom hodu u zagrijanom stanju

                        32.

                        Willanovi faktori za motor s unutarnjim izgaranjem za emisije CO2

                        gCO2/MJ

                        Točka 1.1.3. Dodatka 8.a Prilogu I.

                        Vrijednost prema tablici A6 Dodatak 2/3 upotrijebljena za korekciju za RCB

                        33.

                        Kapacitet pogonskog REESS-a

                        Ah

                        Točka 1.1.10. Dodatka 8.a Prilogu I.

                        OVC-HEV i NOVC-HEV

                        34.

                        Vrsta tehnologije pogonskog REESS-a

                        —

                        Točka 1.1.10. Dodatka 8.a Prilogu I.

                        OVC-HEV i NOVC-HEV

                        35.

                        Nazivni napon ili vremenska serija pogonskog REESS-a

                        V

                        Točka 1.1.10. Dodatka 8.a Prilogu I.

                        OVC-HEV i NOVC-HEV

                        Nazivne vrijednosti ili vrijednosti vremenske serije upotrijebljene za ispitivanje (20 Hz)

                        36.

                        Ispitna masa

                        kg

                        Točka 1.2.1. za VH i točka 1.3.1. za VL, Dodatak 8.a Prilogu I.

                        VH i VL (ako je primjenjivo)

                        37.

                        Broj osovina dinamometra tijekom ispitivanja

                        —

                        Točka 2.1. Dodatka 8.a Prilogu I.

                        Konfiguracija dinamometra s valjcima tijekom ispitivanja tipa 1. (1-osovinski, 2-osovinski) za VH/VL

                        38.

                        Jakost struje alternatora (istosmjerni pretvarač – niskonaponska strana – u slučaju NOVC-HEV-ova i OVC-HEV-ova)

                        A

                        Kako je izmjereno u ispitivanju tipa 1.

                        Niz: 1 Hz, preciznost 0,1 A, vanjski mjerni uređaj sinkroniziran s dinamometrom s valjcima

                        39.

                        Faktor regeneracije Ki

                        multiplikativni/aditivni

                        —

                        Točka 2.1.1.2.1. Dodatka 8.a Prilogu I.

                        Emisije CO2. Za vozila bez sustava s periodičnom regeneracijom ta je vrijednost 1.

                        40.

                        Izmjerena vrijednost CO2 faze niske brzine

                        gCO2/km

                        Točka 2.1.1.2.1. Dodatka 8.a Prilogu I.

                        Nekorigirana izmjerena vrijednost MCO2.p.1 faze niske brzine (vrijednost pri pogonu s dopunjavanjem baterije u slučaju NOVC-HEV-ova i OVC-HEV-ova)

                        41.

                        Izmjerena vrijednost CO2 faze srednje brzine

                        gCO2/km

                        Točka 2.1.1.2.1. Dodatka 8.a Prilogu I.

                        Nekorigirana izmjerena vrijednost MCO2.p.1 faze srednje brzine (vrijednost pri pogonu s dopunjavanjem baterije u slučaju NOVC-HEV-ova i OVC-HEV-ova)

                        42.

                        Izmjerena vrijednost CO2 faze visoke brzine

                        gCO2/km

                        Točka 2.1.1.2.1. Dodatka 8.a Prilogu I.

                        Nekorigirana izmjerena vrijednost MCO2.p.1 faze visoke brzine (vrijednost pri pogonu s dopunjavanjem baterije u slučaju NOVC-HEV-ova i OVC-HEV-ova)

                        43.

                        Izmjerena vrijednost CO2 faze iznimno visoke brzine

                        gCO2/km

                        Točka 2.1.1.2.1. Dodatka 8.a Prilogu I.

                        Nekorigirana izmjerena vrijednost MCO2.p.1 faze iznimno visoke brzine (vrijednost pri pogonu s dopunjavanjem baterije u slučaju NOVC-HEV-ova i OVC-HEV-ova)

                        44.

                        Izmjerena vrijednost CO2 (kombinirana)

                        gCO2/km

                        Točka 2.1.1.2.1. Dodatka 8.a Prilogu I.

                        Nekorigirana izmjerena vrijednost MCO2.c.1 cijelog ciklusa (vrijednost pri pogonu s dopunjavanjem baterije u slučaju NOVC-HEV-ova i OVC-HEV-ova). U slučaju dvaju ili triju ispitivanja dostavljaju se svi izmjereni rezultati.

                        45.

                        Korigirana izmjerena vrijednost CO2 (kombinirana)

                        gCO2/km

                        Točka 2.1.1.2.1. Dodatka 8.a Prilogu I.

                        Kombinirane izmjerene emisije CO2 za vozilo H i vozilo L poslije svih primjenjivih korekcija, MCO2,C,5. U slučaju dvaju ili triju ispitivanja dostavljaju se svi izmjereni korigirani rezultati. U slučaju OVC-HEV-ova i NOVC-HEV-ova to je pogon s dopunjavanjem baterije.

                        46.

                        Deklarirana vrijednost CO2

                        gCO2/km

                        Točka 2.1.1.2.1. Dodatka 8.a Prilogu I.

                        Proizvođačeva deklarirana vrijednost

                        47.

                        Korekcijski faktor porodice po ATCT-u

                        —

                        Točka 2.1.1.2.2. Dodatka 8.a Prilogu I.

                        Korekcijski faktor porodice po ATCT-u (korekcija za 14 °C)

                        48.

                        Potrošnja goriva tijekom ispitivanja tipa 1. zabilježena na ugrađenom uređaju za praćenje potrošnje goriva (OBFCM)

                        l

                        Točka 2.1.1.3.1. Dodatka 8.a Prilogu I.

                        Gorivo potrošeno tijekom ispitivanja (vrijednost pri pogonu s dopunjavanjem baterije u slučaju NOVC-HEV-ova i OVC-HEV-ova). U slučaju dvaju ili triju ispitivanja dostavljaju se svi rezultati.

                        49.

                        Indeksni broj prijelaznog ciklusa

                        —

                        Točka 2.1.1.4.1.4. Dodatka 8.a Prilogu I.

                        Za OVC-HEV treba navesti indeksni broj prijelaznog ciklusa.

                        50.

                        Nazivni napon REESS-a

                        V

                        Točka 1.1.10. Dodatka 8.a Prilogu I.

                        Za niskonaponski akumulator kako je opisano u Dodatku 2. Podprilogu 6. Prilogu XXI.

                        51.

                        Korekcija za RCB

                        Korekcija provedena?

                        0 = ne | 1 = da

                        52.

                        Korekcijski koeficijent za RCB

                        (g/km)/(Wh/km)

                        Točka 2.1.1.2.1. Dodatka 8.a Prilogu I.

                        NOVC-HEV i OVC-HEV

                        53.

                        Potrošnja goriva

                        l/100 km

                        Utvrđeno u skladu s točkom 6. Podpriloga 7. Prilogu XXI. i primjenom rezultata za kriterijske emisije i emisije CO2 iz koraka 2. u tablici A7./1.

                        Nekorigirana potrošnja goriva ispitnog vozila H tipa 1. i, ako je primjenjivo, vozila L. U slučaju dvaju ili triju ispitivanja izvješćuje se o svim vrijednostima.

                        54.

                        Vrijeme

                        s

                        Kako je izmjereno u ispitivanju tipa 1.

                        Niz: podaci iz OBD-a i s dinamometra s valjcima, 1 Hz

                        55.

                        Profil brzine (teoretski)

                        km/h

                        Kako je primijenjeno u ispitivanju tipa 1.

                        Niz: 1 Hz, preciznost 0,1 km/h. Ako nije dostupan, primjenjuje se profil brzine utvrđen u točki 6. Podpriloga 1. Prilogu XXI., a posebno u tablicama od A1./7. do A1./9., A1./11. i A1./12.

                        56.

                        Profil brzine (stvarni)

                        km/h

                        Kako je izmjereno u ispitivanju tipa 1.

                        Niz: podaci iz OBD-a i s dinamometra s valjcima, 1 Hz i 10 Hz, preciznost 0,1 km/h

                        57.

                        Stupanj prijenosa (teoretski)

                        —

                        Kako je primijenjeno u ispitivanju tipa 1. na temelju izračuna utvrđenih u Podprilogu 2. Prilogu XXI.

                        Niz: 1 Hz; obvezno za vozila s ručnim mjenjačem

                        58.

                        Brzina vrtnje motora

                        o/min

                        Kako je izmjereno u ispitivanju tipa 1.

                        Niz: 1 Hz, preciznost 10 o/min iz OBD-a

                        59.

                        Temperatura rashladne tekućine motora

                        °C

                        Kako je izmjereno u ispitivanju tipa 1.

                        Niz: podaci iz OBD-a, 1 Hz, preciznost 1 °C

                        60.

                        Jakost struje servisnog akumulatora

                        A

                        Kako je izmjereno u ispitivanju tipa 1.

                        Niz: 1 Hz, preciznost 0,1 A, vanjski mjerni uređaj sinkroniziran s dinamometrom s valjcima

                        61.

                        Izračunano opterećenje

                        —

                        Kako je izmjereno u ispitivanju tipa 1.

                        Niz: podaci iz OBD-a, najmanje 1 Hz (moguće više frekvencije, preciznost 1 %), mjerenje u ispitivanju

                        62.

                        Jakost struje pogonskog REESS-a

                        A

                        Kako je izmjereno u ispitivanju tipa 1.

                        Vrijednosti vremenske serije pri 20 Hz koje se upotrebljavaju za ispitivanja uzorkovana na 1 Hz;

                         obvezno za NOVC-HEV i OVC-HEV

                        63.

                        Brzina ubrizgavanja goriva u motor

                        g/s

                        Kako je izmjereno u ispitivanju tipa 1.

                        Trenutni signal zabilježen za ispitivanje (vrijednost pri pogonu s dopunjavanjem baterije u slučaju NOVC-HEV-ova i OVC-HEV-ova)

                        64.

                        Brzina ubrizgavanja goriva u motor

                        l/h

                        Kako je izmjereno u ispitivanju tipa 1.

                        Isto

                        65.

                        Brzina ubrizgavanja goriva u vozilu

                        g/s

                        Kako je izmjereno u ispitivanju tipa 1.

                        Isto

                        66.

                        Krivulja snage pod punim opterećenjem za MUI vozila

                        kW u odnosu na o/min

                        Deklaracija proizvođača

                        Krivulja snage pod punim opterećenjem u rasponu brzine vrtnje motora od nidle do nrated ili nmax, ili ndv(ngvmax) × vmax, što god je od toga veće

                        67.

                        Početna napunjenost pogonskog REESS-a

                        %

                        Deklaracija proizvođača

                        Početna napunjenost pogonskog REESS-a pri pogonu s dopunjavanjem baterije (za OVC-HEV i NOVC-HEV)

                        68.

                        Potrošnja goriva u praznom hodu

                        g/s

                        Deklaracija proizvođača

                        Potrošnja goriva u praznom hodu u zagrijanom stanju

                        69.

                        Najveća snaga alternatora

                        kW

                        Deklaracija proizvođača

                        70.

                        Učinkovitost alternatora

                        —

                        Deklaracija proizvođača

                        Zadana vrijednost = 0,67

                        71.

                        Pretvarač zakretnog momenta

                        —

                        Deklaracija proizvođača

                        0 = ne, 1 = da – Upotrebljava li se u vozilu pretvarač zakretnog momenta?

                        72.

                        Stupanj prijenosa automatskog mjenjača za uštedu goriva

                        —

                        Deklaracija proizvođača

                        0 = ne, 1 = da

                        73.

                        Turbopuhalo ili mehanički kompresor

                        —

                        Deklaracija proizvođača

                        0 = ne | 1 = da – Ima li motor bilo kakav sustav za prednabijanje?

                        74.

                        Start-stop

                        —

                        Deklaracija proizvođača

                        0 = ne | 1 = da – Ima li vozilo sustav start-stop?

                        75.

                        Rekuperacija kočne energije

                        —

                        Deklaracija proizvođača

                        0 = ne | 1 = da – Ima li vozilo tehnologije za rekuperaciju energije?

                        76.

                        Varijabilno aktiviranje ventila

                        —

                        Deklaracija proizvođača

                        0 = ne | 1 = da – Ima li motor varijabilno aktiviranje ventila?

                        77.

                        Upravljanje toplinom

                        —

                        Deklaracija proizvođača

                        0 = ne | 1 = da – Ima li vozilo tehnologije koje aktivno upravljaju temperaturom mjenjača?

                        78.

                        Izravno ubrizgavanje/ubrizgavanje goriva u otvor

                        —

                        Deklaracija proizvođača

                        0 = ubrizgavanje goriva u otvor | 1 = izravno ubrizgavanje

                        79.

                        Siromašna goriva smjesa

                        —

                        Deklaracija proizvođača

                        0 = ne | 1 = da – Upotrebljava li se u motoru siromašna goriva smjesa?

                        80.

                        Deaktivacija cilindra

                        —

                        Deklaracija proizvođača

                        0 = ne | 1 = da – Upotrebljava li se u motoru sustav za deaktivaciju cilindra? Ako je odgovor „da”, navedite i omjer aktivnih cilindara.

                        81.

                        Povrat ispušnih plinova

                        —

                        Deklaracija proizvođača

                        0 = ne | 1 = da – Ima li vozilo vanjski sustav za povrat ispušnih plinova?

                        82.

                        Filtar čestica

                        —

                        Deklaracija proizvođača

                        0 = ne | 1 = da – Ima li vozilo filtar čestica?

                        83.

                        Selektivna katalitička redukcija

                        —

                        Deklaracija proizvođača

                        0 = ne | 1 = da – Ima li vozilo sustav za selektivnu katalitičku redukciju?

                        84.

                        Katalizator za skupljanje NOx

                        —

                        Deklaracija proizvođača

                        0 = ne | 1 = da – Ima li vozilo katalizator za skupljanje NOx?

                        85.

                        Konfiguracija hibridnog vozila (P0, P1, P2, P2 planetarni, P3 ili P4) (*)

                        —

                        Deklaracija proizvođača

                        Upotrebljava li vozilo električni stroj za pogon vozila i proizvodnju električne energije u položaju P0, P1, P2, P2 planetarni, P3 ili P4, ili njihovoj kombinaciji?

                        86.

                        Najveći izlazni zakretni moment svakog električnog stroja (P0, P1, P2, P2 planetarni, P3 ili P4) (*)

                        Nm

                        Deklaracija proizvođača

                        87.

                        Za svaki električni stroj omjer između brzine vrtnje električnog stroja i referentne brzine vrtnje (P0, P1, P2, P2 planetarni, P3 ili P4) (*)

                        —

                        Deklaracija proizvođača

                        88.

                        Funkcija inercijskog usporavanja s uključenim motorom

                        —

                        Deklaracija proizvođača

                        Da/Ne. Ima li vozilo funkciju inercijskog usporavanja s motorom u praznom hodu (omogućuje motoru prazan hod tijekom inercijskog usporavanja vozila radi uštede goriva)?

                        89.

                        Funkcija inercijskog usporavanja s isključenim motorom

                        —

                        Deklaracija proizvođača

                        Da/Ne. Ima li vozilo funkciju inercijskog usporavanja s isključenim motorom (omogućuje motoru da se isključi tijekom inercijskog usporavanja vozila radi uštede goriva)?

                        90.

                        Vozilo je nepotpuno

                        —

                        Deklaracija proizvođača

                        0 = ne | 1 = da – Je li vozilo nepotpuno?

                        91.

                        Masa vozila u voznom stanju

                        kg

                        Točka 1.1. Dodatka 4. Prilogu I.

                        Masa u voznom stanju za VH i VL (ako je primjenjivo)

                        92.

                        Ograničena brzina vozila

                        km/h

                        Parametri odabira ciklusa iz točke 1.2.3. Dodatka 8.a Prilogu I.

                        Navedite je li u ispitivanju tipa 1. za VH i VL (ako je primjenjivo) upotrijebljena ograničena brzina (te njezinu vrijednost ako jest).

                        93.

                        Maksimalna brzina vozila

                        km/h

                        Parametri odabira ciklusa iz točke 1.2.3. Dodatka 8.a Prilogu I.

                        Navedite najveću brzinu vozila za VH i VL (ako je primjenjivo).

                        94.

                        Dodatne informacije za izračun promjene stupnja prijenosa

                        min–1

                        Promjena stupnja prijenosa u točki 1.2.4. Dodatka 8.a Prilogu I.

                        Samo za vozila s ručnim mjenjačem. Informacije o nmin drive.

                (*)
                     P0: električni stroj spojen je na servisni remen motora pa je njegova referentna brzina vrtnje motora;

               P1: električni stroj spojen je na koljenasto vratilo motora pa je njegova referentna brzina vrtnje motora;

               P2: električni stroj postavljen je odmah uzlazno od prijenosa (mjenjač ili bezstupanjski prijenos) pa je njegova referentna brzina ulazna brzina prijenosa;

               P2 planetarni: električni stroj spojen je na zupčanik planetarnog sklopa zupčanika koji nije spojen na motor s unutarnjim izgaranjem ni na strane završnog prijenosa koje se u ovom tekstu nazivaju planetarna strana. U tom slučaju omjer brzine vrtnje koji treba navesti omjer je između električnog stroja i brzine vrtnje planetarne strane (referentna brzina), koji odražava učinak multiplikacije/redukcije brzine u reduktoru;

               P3: električni stroj nalazi se odmah uzlazno od završnog prijenosa pogonske osovine pa je njegova referentna brzina ulazna brzina vrtnje završnog prijenosa (to uključuje električne strojeve postavljene na zupčanik planetarnog sklopa zupčanika na strani završnog prijenosa). Vozilo može imati do dva stroja P3 (jedan za prednju osovinu (P3a) i jedan za stražnju osovinu (P3b));

               P4: električni stroj nalazi se silazno od završnog prijenosa pa je njegova referentna brzina kotača. Vozilo može imati do četiri motora P4 (po jedan za svaki kotač, pri čemu P4a označava prednje kotače, a P4b stražnje kotače).


title: PROVEDBENA UREDBA KOMISIJE (EU) …/... o utvrđivanju pravila za primjenu Direktive 2003/87/EZ Europskog parlamenta i Vijeća u pogledu dodatnih aranžmana za prilagodbe dodjele besplatnih emisijskih jedinica zbog promjena razine aktivnosti

text:
               PROVEDBENA UREDBA KOMISIJE (EU) …/...

               оd 31.10.2019.

               o utvrđivanju pravila za primjenu Direktive 2003/87/EZ Europskog parlamenta i Vijeća u pogledu dodatnih aranžmana za prilagodbe dodjele besplatnih emisijskih jedinica zbog promjena razine aktivnosti

               EUROPSKA KOMISIJA,

               uzimajući u obzir Ugovor o funkcioniranju Europske unije,

               uzimajući u obzir Direktivu 2003/87/EZ Europskog parlamenta i Vijeća od 13. listopada 2003. o uspostavi sustava trgovanja emisijskim jedinicama stakleničkih plinova unutar Unije i o izmjeni Direktive Vijeća 96/61/EZ
                  1
               , a posebno njezin članak 10.a stavak 21.,

               budući da:

               (1)Direktivom 2003/87/EZ utvrđuje se sustav trgovanja emisijskim jedinicama stakleničkih plinova unutar Unije s ciljem promicanja smanjenja emisija stakleničkih plinova na način koji je učinkovit u troškovnom i gospodarskom smislu. Njezinim člankom 10.a predviđa se prijelazna dodjela besplatnih emisijskih jedinica.

               (2)Delegiranom uredbom Komisije (EU) 2019/331
                  2
                utvrđuju se prijelazna pravila na razini Unije za usklađenu besplatnu dodjelu emisijskih jedinica na temelju članka 10.a Direktive 2003/87/EZ Europskog parlamenta i Vijeća za četvrto razdoblje trgovanja, od 2021. do 2030.

               (3)U skladu s člankom 10.a stavkom 20. Direktive 2003/87/EZ, besplatno dodjeljivanje emisijskih jedinica postrojenjima čije su se aktivnosti prema ocjeni na temelju pomičnog prosjeka dviju godina povećale ili smanjile za više od 15 % u odnosu na povijesne razine aktivnosti prilagođava se na simetričan način. Kako bi se provela prilagodba dodjele emisijskih jedinica zbog promjena aktivnosti i s obzirom na to da su postrojenja podijeljena na potpostrojenja u skladu s člankom 10. Delegirane uredbe (EU) 2019/331, primjereno je usporediti te promjene s povijesnim razinama aktivnosti na razini potpostrojenja.

               (4)Kako bi se prilagodila dodjela besplatnih emisijskih jedinica, potrebno je prikupiti visokokvalitetne i neovisno provjerene podatke. Trebalo bi osigurati dosljednost u pogledu točnosti i kvalitete podataka koji se prate i o kojima se izvješćuje radi utvrđivanja dodjele besplatnih emisijskih jedinica. U tu bi svrhu trebalo utvrditi posebna pravila za izvješćivanje o razinama aktivnosti na razini potpostrojenja, uzimajući u obzir relevantne odredbe Delegirane uredbe (EU) 2019/331. Podaci prikupljeni od operatera u skladu s tim pravilima trebali bi odražavati stvarni rad potpostrojenja.

               (5)Operateri bi svake godine trebali dostavljati tražene podatke. Podatke bi trebalo pratiti u skladu sa zahtjevima za praćenje iz članka 8. Delegirane uredbe (EU) 2019/331.

               (6)Kako bi se osigurala dosljednost između verifikacije godišnjih izvješća o emisijama u skladu s člankom 15. Direktive 2003/87/EZ i podataka na razini aktivnosti te kako bi se iskoristile sinergije, primjereno je upotrijebiti pravni okvir utvrđen mjerama u skladu s Uredbom Komisije (EU) 2018/2067
                  3
               .

               (7)Kako bi se spriječile manipulacije ili zlouporabe sustava za prilagodbu dodjele emisijskih jedinica, izbjeglo nepotrebno administrativno opterećenje i osiguralo da se izmjene dodjele emisijskih jedinica provode na djelotvoran, nediskriminirajući i ujednačen način, dodatne aranžmane za prilagodbu dodjele besplatnih emisijskih jedinica potpostrojenjima trebalo bi primjenjivati ako se razina aktivnosti povećala ili smanjila za više od 15 % u odnosu na povijesnu razinu aktivnosti. Prosječna razina aktivnosti trebala bi se definirati kao aritmetička sredina dviju godišnjih razina aktivnosti dviju punih kalendarskih godina rada. Prva godina u izračunu prosječne razine aktivnosti trebala bi biti prva godina svakog razdoblja dodjele. Ako se usporedbom povijesne razine aktivnosti i prosječne razine aktivnosti utvrdi razlika veća od 15 %, dodjelu besplatnih emisijskih jedinica trebalo bi prilagoditi za točan postotak promjene razine aktivnosti. Ako se razina aktivnosti naknadno promijeni unutar istog intervala od 5 %, a iznad 15 %, dodjela emisijskih jedinica trebala bi ostati ista. Ako naknadna promjena premaši interval od 5 % unutar kojeg je provedeno prethodno usklađivanje (npr. 20 – 25 %, 25 – 30 % itd.), prilagodba bi u tom slučaju trebala odgovarati točnom postotku promjene prosječne razine aktivnosti.

               (8)Kako bi se izbjeglo nepotrebno administrativno opterećenje, prilagodbe bi trebalo razmotriti kad god bi promjene u razini aktivnosti potpostrojenja dovele do godišnje prilagodbe razine dodjele besplatnih emisijskih jedinica tom potpostrojenju u iznosu od najmanje 100 emisijskih jedinica.

               (9)Kako bi se spriječile manipulacije ili zlouporabe sustava te kako bi se osiguralo da se promjene u dodjeli emisijskih jedinica provode na djelotvoran, nediskriminirajući i ujednačen način, s novim sudionicima i novim potpostrojenjima trebalo bi postupati na isti način.

               (10)Člankom 10.a stavkom 1. Direktive 2003/87/EZ zahtijevaju se prijelazne usklađene mjere za dodjelu besplatnih emisijskih jedinica na način koji potiče smanjivanje emisija stakleničkih plinova i energetski učinkovite tehnike. Kako bi se zadržali poticaji za smanjenje emisija pri utvrđivanju dodatnih aranžmana za prilagodbu dodjele besplatnih emisijskih jedinica potpostrojenjima čije su se aktivnosti povećale ili smanjile za više od 15 % u odnosu na povijesne razine aktivnosti, trebalo bi uzeti u obzir i promjene u radu potpostrojenja osim promjena razina aktivnosti. To bi trebalo obuhvaćati povećanje energetske učinkovitosti, promjene u opskrbi toplinom, zamjenjivost goriva i električne energije, proizvodnju kemikalija visoke vrijednosti, promjene u proizvodnji vinil klorid monomera te oporabu energije iz otpadnih plinova. Kako bi se maksimalno povećali takvi poticaji za smanjenje emisija, primjereno je razmotriti takve promjene na razini potpostrojenja.

               (11)Radi boljeg usklađivanja promjena proizvodnje i dodjele besplatnih emisijskih jedinica, emisijske jedinice ne bi trebalo izdavati potpostrojenjima koja dostave obavijest o prestanku rada od godine koja slijedi nakon prestanka.

               (12)Mjere predviđene ovom Uredbom u skladu su s mišljenjem Odbora za klimatske promjene,

               DONIJELA JE OVU UREDBU:

               Članak 1.

               Područje primjene

               Ova se Uredba primjenjuje na dodjelu besplatnih emisijskih jedinica u skladu s člankom 10.a. Direktive 2003/87/EZ za razdoblje trgovanja od 2021. do 2030.

               Članak 2.

               Definicije

               Za potrebe ove Uredbe primjenjuju se sljedeće definicije:

               (1)„prosječna razina aktivnosti” znači, za svako potpostrojenje, aritmetička sredina povezanih godišnjih razina aktivnosti za dvije kalendarske godine koje prethode podnošenju izvješća iz članka 3. stavka 1.;

               (2)„postojeće postrojenje” znači postojeće postrojenje kako je definirano u članku 2. točki 1. Delegirane uredbe (EU) 2019/331;

               (3)„potpostrojenje s referentnom vrijednošću za toplinu” znači potpostrojenje s referentnom vrijednošću za toplinu kako je definirano u članku 2. točki 3. Delegirane uredbe (EU) 2019/331;

               (4)„potpostrojenje s referentnom vrijednošću za gorivo” znači potpostrojenje s referentnom vrijednošću za gorivo kako je definirano u članku 2. točki 6. Delegirane uredbe (EU) 2019/331;

               (5)„razdoblje dodjele” znači razdoblje dodjele kako je definirano u članku 2. točki 15. Delegirane uredbe (EU) 2019/331;

               (6)„grupa” znači grupa kako je definirana u članku 2. točki 11. Direktive 2013/34/EU
                  4
               .

               Članak 3.

               Zahtjevi za izvješćivanje

               1.Operateri postrojenja kojima su u skladu s člankom 10.a. Direktive 2003/87/EZ dodijeljene besplatne emisijske jedinice za razdoblje trgovanja od 2021. do 2030., od 2021. svake godine izvješćuju o razini aktivnosti svakog potpostrojenja u prethodnoj kalendarskoj godini. To izvješće 2021. mora uključivati podatke za dvije godine koje prethode njegovu podnošenju.

               Novi sudionici mogu podnijeti izvješća iz članka 5. stavka 2. Delegirane uredbe (EU) 2019/331 u godini koja slijedi nakon prvog dana rada.

               2.Izvješće o razini aktivnosti mora sadržavati informacije o razini aktivnosti svakog potpostrojenja i o svakom od parametara navedenih u odjeljku 1., osim pododjeljka 1.3. točke (c), te u pododjeljcima od 2.3. do 2.7. Priloga IV. Delegiranoj uredbi (EU) 2019/331. Izvješće o razini aktivnosti sadržava i informacije o strukturi grupe kojoj postrojenje pripada, ako ona postoji, te o tome je li ikoje potpostrojenje prestalo s radom.

               Nadležno tijelo može od operatera zahtijevati da u izvješću o razini aktivnosti izvješćuju i o svim dodatnim parametrima navedenima u Prilogu IV. Delegiranoj uredbi (EU) 2019/331 ili njegovu stavku 1.

               3.Izvješće o razini aktivnosti podnosi se do 31. ožujka svake godine od 2021. do 2030. nadležnom tijelu koje dodjeljuje besplatne emisijske jedinice, osim ako to nadležno tijelo odredi raniji rok za podnošenje. Podnosi se zajedno s izvješćem o verifikaciji izvješća o razini aktivnosti koje se izdaje u skladu s Provedbenom uredbom (EU) 2018/2067.

               Države članice mogu zahtijevati podnošenje preliminarnog izvješća o razini aktivnosti koje sadržava sve dostupne informacije u trenutku podnošenja. Države članice mogu odrediti rokove za podnošenje preliminarnog izvješća o razini aktivnosti.

               Nadležno tijelo može suspendirati izdavanje besplatnih emisijskih jedinica postrojenju dok nadležno tijelo ne ustanovi da ne postoji obveza prilagodbe dodjele tom postrojenju ili dok Komisija ne donese odluku u skladu s člankom 23. stavkom 4. Delegirane uredbe (EU) 2019/331 o prilagodbama dodjele tom postrojenju.

               Prema potrebi, nadležno tijelo vraća sve prekomjerno dodijeljene emisijske jedinice u skladu s postupkom utvrđenim u članku 48. stavku 4. Delegirane uredbe Komisije (EU) 2019/1122
                  5
               .

               Nadležno tijelo može od operatera i verifikatora zahtijevati da izvješća o razini aktivnosti podnose putem elektroničkih obrazaca ili posebnih formata datoteka.

               4.Nadležno tijelo ocjenjuje izvješće o razini aktivnosti iz stavaka od 1. do 3. ovog članka u skladu sa zahtjevima iz članaka od 7. do 12. Delegirane uredbe (EU) 2019/331. Nadležno tijelo može konzervativno procijeniti vrijednost bilo kojeg parametra u bilo kojoj od sljedećih situacija:

               (a)operater nije dostavio verificirano izvješće o razini aktivnosti u roku iz stavka 3. i izdavanje emisijskih jedinica nije suspendirano;

               (b)priopćena verificirana vrijednost nije u skladu s ovom Uredbom ili Delegiranom uredbom (EU) 2019/331;

               (c)izvješće o razini aktivnosti operatera nije verificirano u skladu s Provedbenom uredbom (EU) 2018/2067.

               Nadležno tijelo ne povećava broj emisijskih jedinica koje se dodjeljuju postrojenju na temelju procjene u situaciji iz točke (a).

               Ako verifikator u verifikacijskom izvješću u skladu s Provedbenom uredbom (EU) 2018/2067 navede postojanje nematerijalnih pogrešaka koje operater nije ispravio prije izdavanja verifikacijskog izvješća, nadležno tijelo procjenjuje te pogreške i, ako je moguće, daje konzervativnu procjenu vrijednosti parametra. Nadležno tijelo obavješćuje operatera o tome treba li i kako ispraviti izvješće o razini aktivnosti. Operater te informacije stavlja na raspolaganje verifikatoru.

               Članak 4.

               Prosječne razine aktivnosti

               1.Nadležno tijelo svake godine određuje prosječnu razinu aktivnosti svakog potpostrojenja na temelju izvješća o razini aktivnosti za relevantno dvogodišnje razdoblje.

               2.Prosječna razina aktivnosti novih potpostrojenja i novih sudionika ne izračunava se za prve tri kalendarske godine rada.

               Članak 5.

               Prilagodbe dodjele besplatnih emisijskih jedinica zbog promjena razine aktivnosti

               1.Nadležno tijelo svake godine uspoređuje prosječnu razinu aktivnosti svakog potpostrojenja, utvrđenu u skladu s člankom 4., s povijesnom razinom aktivnosti koja je prvotno upotrijebljena za određivanje dodjele besplatnih emisijskih jedinica. Ako je apsolutna vrijednost razlike između prosječne razine aktivnosti i povijesne razine aktivnosti tog potpostrojenja veća od 15 %, dodjela besplatnih emisijskih jedinica tom postrojenju prilagođava se. Ta se prilagodba primjenjuje od godine koja slijedi nakon dvije kalendarske godine na temelju kojih je određena prosječna razina aktivnosti i pod uvjetom da se godišnji preliminarni broj emisijskih jedinica besplatno dodijeljenih potpostrojenju mijenja za najmanje 100 emisijskih jedinica. Ta se prilagodba provodi povećanjem ili smanjenjem dodjele besplatnih emisijskih jedinica predmetnom potpostrojenju za točan postotak promjene prosječne razine aktivnosti u odnosu na povijesnu razinu aktivnosti koja je prvotno upotrijebljena za određivanje dodjele besplatnih emisijskih jedinica.

               2.Ako se tijekom razdoblja dodjele izvrši prilagodba u skladu sa stavkom 1., dodatne prilagodbe mogu se izvršiti samo ako apsolutna vrijednost razlike između prosječne razine aktivnosti i povijesne razine aktivnosti potpostrojenja premašuje najbliži interval od 5 %, a iznad promjene od 15 %, koja je rezultirala prethodnom prilagodbom dodjele besplatnih emisijskih jedinica tom postrojenju, povećanjem ili smanjenjem dodjele besplatnih emisijskih jedinica tom postrojenju za točan postotak promjene prosječne razine aktivnosti u odnosu na povijesnu razinu aktivnosti koja je prvotno upotrijebljena za određivanje dodjele besplatnih emisijskih jedinica te pod uvjetom da se godišnji preliminarni broj emisijskih jedinica besplatno dodijeljenih potpostrojenju mijenja za najmanje 100 emisijskih jedinica

               3.Ako povećanje ili smanjenje prosječne razine aktivnosti potpostrojenja više ne premašuje 15 % u odnosu na povijesnu razinu aktivnosti koja je prvotno upotrijebljena za određivanje dodjele besplatnih emisijskih jedinica, dodjela besplatnih emisijskih jedinica tom potpostrojenju jednaka je prvotnoj dodjeli emisijskih jedinica utvrđenoj na temelju članka 16. ili 18. Delegirane uredbe (EU) 2019/331, od godine koja slijedi nakon dvije kalendarske godine na temelju kojih je određena prosječna razina aktivnosti.

               4.Ako je potpostrojenje prestalo s radom, dodjela besplatnih emisijskih jedinica tom potpostrojenju postavlja se na nulu od godine koja slijedi nakon prestanka rada.

               5.Za nova potpostrojenja i za nove sudionike tijekom prve tri kalendarske godine rada ne prilagođava se dodjela besplatnih emisijskih jedinica. Za prvu i drugu kalendarsku godinu rada dodjela besplatnih emisijskih jedinica temelji se na razini aktivnosti za odgovarajuću godinu, a za treću kalendarsku godinu rada dodjela besplatnih emisijskih jedinica temelji se na povijesnoj razini aktivnosti koja je prvotno upotrijebljena za određivanje dodjele besplatnih emisijskih jedinica.

               6.Konačan godišnji broj emisijskih jedinica besplatno dodijeljenih postrojenju zbroj je emisijskih jedinica svih potpostrojenja izračunanih u skladu s člankom 16. ili 18., ovisno o slučaju, Delegirane uredbe (EU) 2019/331.

               Članak 6.

               Ostale promjene u radu postrojenja

               1.Ako operater na temelju podataka dostavljenih u izvješću o razini aktivnosti i svih dodatnih podataka koje zatraži nadležno tijelo dokaže da smanjenje razine aktivnosti potpostrojenja za koje se dodjela besplatnih emisijskih jedinica određuje na temelju referentne vrijednosti za toplinu ili gorivo nije povezano s promjenom razina proizvodnje tog potpostrojenja, već je prouzročeno povećanjem energetske učinkovitosti tog potpostrojenja u skladu sa stavkom 3. ovog članka, u odnosu na ono koje se temelji na referentnim podacima ili izvješću o podacima novog sudionika, za više od 15 %, dodjela besplatnih emisijskih jedinica ne prilagođava se.

               2.Ako operater na zahtjev nadležnog tijela ne uspije dokazati na temelju podataka iz izvješća o razini aktivnosti i svih dodatnih podataka koje zatraži nadležno tijelo da je povećanje razine aktivnosti potpostrojenja za koje se dodjela besplatnih emisijskih jedinica određuje na temelju referentne vrijednosti za toplinu ili gorivo povezano s promjenom razina proizvodnje tog potpostrojenja, a ne sa smanjenjem energetske učinkovitosti tog potpostrojenja u skladu sa stavkom 3. ovog članka, u odnosu na ono koje se temelji na referentnim podacima ili izvješću o podacima novog sudionika, za više od 15 %, nadležno tijelo može odbiti prilagodbu dodjele besplatnih emisijskih jedinica.

               3.Za potpostrojenja s referentnom vrijednošću za toplinu i potpostrojenja s referentnom vrijednošću za gorivo, promjena energetske učinkovitosti utvrđuje se usporedbom kvocijenata količine topline ili goriva koje se upotrebljava za proizvodnju svakog proizvoda i količine njihove proizvodnje prema izvješću o referentnim podacima te nakon promjene u radu potpostrojenja. Takvo utvrđivanje energetske učinkovitosti provodi se za proizvodnju svakog proizvoda obuhvaćenog svakom oznakom PRODCOM za potpostrojenje na popisu iz članka 2. stavka 2. Uredbe Vijeća (EEZ) br. 3924/91
                  6
               .

               U skladu s prvim podstavkom ovog stavka, količina topline i goriva upotrijebljena za proizvodnju svakog proizvoda određuje se u skladu s metodologijama utvrđenima u planu za metodologiju praćenja kako je odobren u skladu s člankom 6. Delegirane uredbe (EU) 2019/331.

               4.Ako izvješće o razini aktivnosti koje se podnosi u skladu s člankom 3. upućuje na to da se pomični prosjek dviju godina za parametar naveden u članku 16. stavku 5. te članku 19., 20., 21. ili 22. Delegirane uredbe (EU) 2019/331, osim razina aktivnosti, za određeno potpostrojenje promijenio za više od 15 % u odnosu na vrijednosti upotrijebljene za određivanje početne razine dodjele besplatnih emisijskih jedinica, dodjela besplatnih emisijskih jedinica tom postrojenju prilagođava se od godine nakon dviju godina na temelju kojih je određena promjena parametara, pod uvjetom da se godišnji preliminarni broj emisijskih jedinica besplatno dodijeljenih potpostrojenju mijenja za najmanje 100 emisijskih jedinica, povećanjem ili smanjenjem dodjele besplatnih emisijskih jedinica predmetnom potpostrojenju uz primjenu nove točne vrijednosti parametra.

               Članak 7.

               Stupanje na snagu i primjena

               Ova Uredba stupa na snagu dvadesetog dana od dana objave u Službenom listu Europske unije.

               Ova je Uredba u cijelosti obvezujuća i izravno se primjenjuje u svim državama članicama.

               Sastavljeno u Bruxellesu 31.10.2019.

                     Za Komisiju

                     Predsjednik
                     Jean-Claude JUNCKER

                     (1)

                        SL L 275, 25.10.2003., str. 32.

                     (2)

                        Delegirana uredba Komisije (EU) 2019/331 od 19. prosinca 2018. o utvrđivanju prijelaznih pravila na razini Unije za usklađenu besplatnu dodjelu emisijskih jedinica na temelju članka 10.a Direktive 2003/87/EZ Europskog parlamenta i Vijeća (SL L 59, 27.2.2019., str. 8.).

                     (3)

                        Provedbena uredba Komisije (EU) 2018/2067 оd 19. prosinca 2018. o verifikaciji podataka i akreditaciji verifikatora u skladu s Direktivom 2003/87/EZ Europskog parlamenta i Vijeća, SL L 334, 31.12.2018., str. 94.–134.

                     (4)

                        Direktiva 2013/34/EU Europskog parlamenta i Vijeća od 26. lipnja 2013. o godišnjim financijskim izvještajima, konsolidiranim financijskim izvještajima i povezanim izvješćima za određene vrste poduzeća, SL L 182, 29.6.2013., str. 19.

                     (5)

                        Delegirana uredba Komisije (EU) 2019/1122 оd 12. ožujka 2019. o dopuni Direktive 2003/87/EZ Europskog parlamenta i Vijeća u pogledu funkcioniranja Registra Unije (SL L 177, 2.7.2019., str. 3.).

                     (6)

                        Uredba Vijeća (EEZ) br. 3924/91 od 19. prosinca 1991. o uspostavi istraživanja Zajednice o industrijskoj proizvodnji (SL L 374, 31.12.1991., str. 1.)